tartuNLP/wikipedia-smugri-20251201 huggingface dataset:
Kalamaja Põhikool

Kalamaja Põhikool asub Tallinnas Vabriku 18 asuvas majas. 
Kooli hoone anti Tallinna linnale üle 1915. aastal, hoone arhitekt oli Georg Hellat. 
2008. aastal ehitati koolihoone arhitekt Andres Põime projekti järgi põhjalikult ümber ning korrastati.
Ajalugu.
Tallinna Linna IX Poeglaste ja Tütarlaste Algkooli kolmekorruseline uusklassitsistlikus stiilis hoone valmis 1915. aastal. Projekti järgi paiknesid soklikorrusel garderoobid, duširuumid, köök, söökla, keskkütte ruum üksikud abiruumid. I korrusel paiknesid kolm klassiruumi, kantselei, õpetajate tuba ja omaette väljapääsuga kooli juhataja korter. II ja III korrusel paiknesid viis klassiruumi ja postidega eraldatud võimla II korrusel ja aula III korrusel. Mansardkorrusel paiknesid kaks käsitööklassi. Tallinna linnavalitsuse otsusega 16. juulist 1915 asutati Vabriku tänav 10 Tallinna Linna 9. Algkool. Esimese maailmasõja ajal 1916. aastal õppetöö katkes ja hoone anti Balti laevastiku käsutusse. 1917. aastal novembri lõpus jätkas kool tööd Harju tänav nr. 48 hoones. Õppetöö jätkus Vabriku tänaval 1918. aastal. Ka 1944. aastal paigutati hoonesse sõjavägi. 
Tallinna 9. Algkool nimetati 1944. aastal ümber Tallinna 15. Mittetäielikuks Keskkooliks, Aastatel 1950–1955 töötas majas vene õppekeelega Tallinna 5 Keskkool, kuid osa eelmise kooli algklasse olid säjlinud ja nende õppekeeleks oli eesti keel.1955. aastal Tallinna 18. Kooliks, 1958. aastal Tallinna 18. Keskkooliks. 1962/1963. õppeaastal tehti koolimajas kapitaalremont ja ehitati juurde aiamaja. 1964. aastal sai keskkoolist Tallinna 18. 8.-klassiline Kool. Aastatel 1972–1987 asus hoones Tallinna Kaugõppekeskool. 1988. aastal nimetati kool Tallinna 18. 9-klassiliseks Kooliks ja 1990. aastal Tallinna Kalamaja Kooliks ning 1997. aastal Kalamaja Põhikooliks.
Tarkan Tevetoğlu

Tarkan Tevetoğlu, tuntud kui Tarkan (sündinud 17. oktoobril 1972 Alzeys Saksamaal) on türgi popmuusik.
Esimese albumi andis ta välja koos Mehmet Söğutoğluga 1991. aastal ja seda müüdi lühikese ajaga üle 700 000 eksemplari. Tema järgmist albumit müüdi juba üle 3 miljoni. 1998. aastal ilmus Prantsusmaal tema kogumikalbum "Tarkan", mille singel "Şımarık" saavutas rahvusvahelise menu. Seetõttu ilmus album uuesti 1. aprillil 1999. Laulu "Şımarık" kaverit on esitanud paljud artistid mitmetes keeltes.
Tarkan on üks Türgi populaarsemaid muusikuid.
Laevakere

Laevakere on veesõiduki veekindel põhiosa, mis koosneb seintest ehk parrastest ja sõltuvalt materjalist tavaliselt ka seda toetavast karkassist ehk talastikust.
Kattematerjal.
Puulaeva kere kattematerjali nimetatakse plangutuseks, metallkerega laeval plaadistuseks. Puulaeva välisplangutus koosneb parda-, põhja- ja tekiplangutusest. Välisplaadistus koosneb parda-, põhja- ja tekiplaadistusest või pannulist, mida toetab karkass või talastik. Karkassi talastik on pannuliga kindlalt ühendatud ja need moodustavad ruum- ja tasandkonstrutsioonid, tagamaks vajaliku üld- ja kohaliku tugevuse. 
Sisemus.
Laeva keres paiknevad tavaliselt lasti- või eluruumid ja jõuseade masinaruumiga. Seest on laevakere jaotatud ruumideks piki- ja põikvaheseintega, vahetekkidega ja platvormidega. Laevakerel võib olla topeltpõhi ja topeltparras. Tavaliselt on laevas või muus ujuvvahendis veekindlad ja tulekindlad põikvaheseinad.
Talastik.
Laevakere talastik jaotatakse paiknemise järgi põhja-, parda-, teki-,vaheseinte-, vööri- ja ahtritalastikuks. Põhjataladest tähtsaim on kiil,mida puulaeval nimetatakse ka emapuuks. Pardatalastikus on tähtsaim kaar. Talade suuna järgi nimetatakse neid põik-, püst-, piki- ja rõhttalastikuks.
Konstruktsiooniline iseärasus ja teatudsuunaliste talade ülekaal määrab talastiku kas põik-, piki- või segasüsteemseks. Vaheseintel ja tekkidel on peale laevakere ruumideks jaotamise ülesandeks ka vajaliku jäikuse ja tugevuse tagamine. Veetihedad vaheseinad ja tekid, teine põhi ja teine parras piiravad vee leviku avarii puhul ja tagavad laeva uppumatuse kas ühe või mitme ruumi täitumisel veega.
Laevakere kuju.
Laevakere kuju määratakse projekteerimisel vastavalt laeva otstarbele, sõidupiirkonnale, kiirusele ja rahvusvahelistele nõuetele, mis puudutavad laeva juhitavust, meretaluvust, jääläbivust. Nüüdisaegsed laevad ehitatakse põhiliselt laevaehitusterasest. Väiksemate laevakerede materjaliks võib olla puit, raudbetoon, alumiiniumsulamid, plastmass vm.
Õigus ja Õiglus

Õigus ja Õiglus (poola keeles "Prawo i Sprawiedliwość", lühendatult "PiS") on rahvuskonservatiivne Poola erakond, mis asutati 2001. aasta 13. juunil.
Erakonna esimees on Jarosław Kaczyński.
2005. aasta 31. oktoobrist 2007. aasta 16. novembrini olid Poolas võimul Õiguse ja Õigluse juhitud valitsused.
2015. aastal võitis partei valimised ning sai nii seimis kui ka senatis enamuse. Valimiste järel moodustas PiS Beata Szydło valitsuse, mis on astunud järjekindlalt samme, tugevdamaks partei mõju ka teistes võimuharudes ja valdkondades, sh ülemkohtus ja ajakirjanduses. Niisugune poliitika on pälvinud ohtralt rahvusvahelist kriitikat.
Poliitilised vaated.
Õigus ja Õiglus pooldab riigi mõõdukat sekkumist majandusellu, riigipoolset tasuta arstiabi, tugevat sotsiaalsüsteemi ja riigikaitset. Moraaliküsimustes sarnanevad erakonna vaated katoliku kiriku omadega.
Välispoliitikas panustatakse kõige enam tihedatele ja headele suhetele Ameerika Ühendriikidega. Euroopa Liitu suhtub Õigus ja Õiglus kohati kriitiliselt, kuid ei ole põhimõtteline eurointegratsiooni vastane.
Osalemine valimistel.
Poola parlamendivalimistel sai see erakond 2001. aastal 460-kohalises alamkojas 44 kohta, 2005. aastal alamkojas 155 kohta ja 100-kohalises ülemkojas 49 kohta, 2007. aastal alamkojas 166 kohta ja ülemkojas 39 kohta.
Poola presidendivalimistel osutus 2005. aastal võitjaks Õiguse ja Õigluse kandidaat Lech Kaczyński, kes sai valimiste teises voorus 54% häältest.
Euroopa Parlamendi valimistel sai erakond 2004. aastal 12,7% häältest, mis tagas Euroopa Parlamendis 7 kohta.
Burzum

Burzum on 1991. aastal Norras Bergenis Varg Vikernesi (sünninimi Kristian Vikernes) loodud "black metal" ühemehebänd, millel on olnud suur mõju "black metali" kujunemisele – Burzumi muusikat ning Vikernesi (esinejanimega "Count Grishnackh") iseäralikku maailmanägemust peetakse "black metali" üheks alustalaks. 
Bändi nimi on võetud J.R.R. Tolkieni raamatust "Sõrmuste Isand", kus Mordori mustas keeles tähendab "burzum" pimedust. Aastal 1994 mõisteti Vikernes süüdi Mayhemi kitarristi Øystein Aarsethi (esinejanimega "Euronymous") mõrvas. Kevadel 2009 lasti ta pärast peaaegu 16 aastat kestnud vangistust tingimisi vabaks.
Algusaastad.
Kalashnikov ja Uruk-Hai.
Pärast seda, kui noor Vikernes oli aasta-paar kitarrimängu õppinud tekkis tal mõte luua bänd. 1988. või 1989. aastal tegigi ta koos kahe kaaslasega ansambli, mis sai nimeks Kalashnikov. Selline nimi just seepärast, et kõikidele poistele meeldis mängida mitmesuguseid tulistamismänge. Samuti oli Vikernes juba sellel ajal sügavalt huvitatud relvadest ning AK-74 oli tema lemmikrelv. Üks nende lugudest oli "Uruk-Hai", mis poistele endile nii palju meeldis, et nad otsustasid terve bändi ümber nimetada Uruk-Hai'ks.
Old Funeral.
Pinged teiste bändiliikmete vahel Uruk-Hai's viisid selleni, et Vikernes lahkus bändist. 1989. aastal kohtus ta tegelastega, kes kutsusid ta kitarri mängima Old Funeral nimelisse bändi. Algne stiil, techno/thrash metali segu, kujunes 1991. aastaks Vikernesi jaoks igavaks "death metaliks". Ta tahtis üha rohkem ja rohkem luua ning esitada enesele meeldivat muusikat, mistõttu lahkus Old Funeralist ning tegi oma Burzumi.
Burzum.
Burzum sündis tahtest luua originaalset, uut ning Vikernesi jaoks sügavalt isiklikku muusikat; teha midagi sellist, mida mitte keegi enne pole teinud. Burzum ei oldud mõeldud "live"-bändiks (kuigi Vikernes üritas seda korra). Seega pidi muusika ise läbi albumite edasi andma kõik, mida muusik öelda tahtis. Burzumi muusika ja sõnad on tugevasti inspireeritud J.R.R. Tolkieni maailmast, AD&amp;D'st ("Advanced Dungeons &amp; Dragons") ja vanast skandinaavia mütoloogiast.
Diskograafia.
Enamus Burzumi albumeid on kirjutatud ja lindistatud 1991-1992 ja augustis 1993. Hilisemad albumid (mis ilmusid juba Vikernesi vangistuse ajal) on tol ajal lindistatud või lugudest välja jäetud kitarrikäikude edasiarendused või meeldetuletused.
Paljud Burzumi albumi kaaned on illustreeritud Norra 19. sajandi kunstniku Theodor Kittelseni piltidega.
Vähima olulise erinevuse test

Vähima olulise erinevuse test ehk LSD-test ehk Fisheri LSD test (LSD – "Least Significant Difference") on R. A. Fisheri välja töötatud post-hoc test gruppide vaheliste erinevuste leidmiseks, mida kasutatakse, kui dispersioonanalüüsil on nullhüpotees gruppide võrdsete keskmise kohta ümber lükatud. 
Fisheri LSD test eeldab homogeenset variatiivsust gruppide sees, kuna LSD-testis sooritatakse kõik võimalikud t-testid gruppide keskmiste vahel, kuid arvesse ei võeta, et tehakse teineteisest mitte-sõltumatuid võrdlusi. Seeõttu on Fisheri LSD-test aldis I tüüpi veale. Samas loetakse Fisheri LSD testi üheks konservatiivsemaks post-hoc testiks, kuigi eelnevalt on vajalik läbi viia dispersioonanalüüs (F-test).
Hvis lyset tar oss

"Hvis lyset tar oss" (Kui valgus meid võtab) on Burzumi kolmas täispikk album. Kõik lood on lindistatud 1992. aasta septembris (üks kuu pärast Aske EP-d), kuid ei avaldatud enne 1994. aasta maid.
Albumi esialgne pealkiri pidi olema "På Svarte Troner". Vargi ja Samothi välja saadetud promoplaatidel olid lood teises järjekorras ning lugu "Et hvitt lys over skogen" asendati looga "Tomhet".
Albumi kaanepilt on norra kunstniku Theodor Kittelseni joonistus "Fattigmannen" ('kerjus/kehvik').
Ferdinand Carré

Philippe Ferdinand Édouard Carré (10. märts 1824 – 11. jaanuar 1900) oli prantsuse insener, pioneer külmutustehnika valdkonnas.
Tema 1859. aastal loodud ammoniaagi vesilahusel põhinev külmutustsükkel on kasutusel tänapäeva külmikutes.
Taimeanatoomia

Taimeanatoomia on õpetus taime sisestruktuuridest. 
Ajalooliselt hõlmas taimeanatoomia ka taimemorfoloogiat, kuid alates 20. sajandi keskpaigast hakati lihtsuse huvides neid mõisteid eristama, kusjuures taimeanatoomia uurimisobjektiks said siis taime sisestruktuurid (taimekoed, taimerakud jne). Tänapäeval põhineb taimeanatoomia üldjuhul rakulisel tasandil, kus tavaliselt uuritakse mikroskoobiga taime siseosi.
Nüüdisaja taimeanatoomias eristatakse sageli õie-, lehe, puidu-, varre-, vilja-/seemne- ja juureanatoomiat.
Taimefüsioloogia

Taimefüsioloogia on õpetus taimedes toimuvatest protsessidest.
Taimefüsioloogia on tihedalt seotud taimemorfoloogiaga (taime välisstruktuurid), taimeökoloogiaga (taime suhe keskkonnaga), taime kasvamisega, tropismi nähtusega, taime- ehk fütokeemiaga (taimede biokeemia), rakubioloogia ja molekulaarbioloogiaga.
Verhojanski mäestik

Verhojanski mäestik (vene "Верхоянский хребет") on mäestik Venemaal Jakuutias. Mäestiku pikkus on umbes 1200 km, laius 100–250 km, põhjaosa kulgeb põhja-lõuna suunas, lõunaosa kaardub loode-kagu suunda. Mäestiku kõrgus on lõunaosas keskmiselt 2000–2300, maksimaalselt 2389 meetrit, põhjaosas keskmiselt 300–800, maksimaalselt 1527 meetrit. Idas liitub Verhojanski mäestik Tšerski mäestikuga.
Piirkonnas valdavad lehtpuuhõrendikud, lehisemetsad ja mägitundra. Talvel on mägedes paks lumekiht.
Verhojanski mäestikust läände jääb Leena ja Aldani valgla, itta Jana ja Indigirka valgla.
Mäestikus on avastatud kivisöe, hõbeda, plii ja tsingi leiukohti.
Mäestik asub vahetult läänes Euraasia ja Põhja-Ameerika tektoonilise plaadi piirist.
Verhojanski mäestikus on registreeritud põhjapoolkera kõige madalam temperatuur. Viimasel jääajal oli mäestik kantud paksu jääkihiga, tänapäeval on pinnases paks igikelts.
Kõdersammaltaimed

Kõdersammaltaimed ("Anthocerotophyta") on soonteta taimede hõimkond, kes on ehituselt samblad. Varem on neid käsitletud ka sammaltaimede hõimkonnas kõdersammalde klassina. 
Eestis kasvab kaks siia hõimkonda kuuluvat liiki: 
Süstemaatika.
Hõimkonda kuulub üks klass – kõdersamblad ("Anthocerotopsida"), kuhu kuuluvad järgmised sugu- ja perekonnad:
Gustav Heinrich von Wetter-Rosenthal

Gustav Heinrich von Wetter-Rosenthal (inglispäraselt: Gustavus Henry Johann Baron de Rosenthal; 12. jaanuar ( 1. jaanuar) 1753 Vaimõisa mõis – 8. juuli ( 26. juuni) 1829 Velise) oli Ameerika Ühendriikide sõjaväelane ja baltisaksa poliitik.
Elukäik.
Gustav Heinrich von Wetter-Rosenthal sündis Orgita, Vaimõisa, Päädeva, Palivere, Aaspere ja Jõgisoo mõisa omaniku Johann Adolf von Wetter-Rosenthali ja Ulrike von Funckeni pojana.
1775. aastal Ameerika iseseisvussõja alguses eksiilis elades astus ta John Rose'i nime all Põhja-Ameerika sõjaväkke, kus temast sai brigaadikindral William Irvine'i adjutant ("aide-de-camp") majori auastmes.
Iseseisvussõjas osalemise eest sai ta Cincinnatuse ordeni rüütliks Pennsylvanias (Pennsylvania State Society of the Cincinnati).
Aastail 1803–1806 oli ta Eestimaa rüütelkonna peamees, kellena omab suuri teeneid 1805. aastal Eestimaal jõustunud talurahvaseaduse väljatöötamises ja vastu võtmises. Pärast Rüütelkonna peamehe ametit tõmbus tagasi oma Velise mõisa perekonnaelu nautima. Suri 1829. aastal ning maeti Wetter-Rosenthalide kabelisse Velise mõisa pargis.
Isiklikku.
Gustav Heinrich von Wetter-Rosenthal abiellus Katharine Juliane von Uexkülliga (1764–1808), kes oli Gotthard Wilhelm von Uexkülli (1735–1778) ja Ida-Preisimaalt pärit Johanna Juliana Austini (1741–1816) tütar, rüütelkonna peamehe Berend Johann von Uexkülli (1762–1827) õde. Abielust sündisid:
Alusmets

Alusmets (i.k. "underwood") ehk alarinne on nende metsa puittaimede üldnimetus, mis iseseisvalt pole võimelised moodustama puistut. Alusmetsa kõrguse ülempiir sõltub puistu 1. (2.) puurin­de keskmisest kõrgu­sest – kuni 4 m või üle 16-meetrise 1. (2.) rinde kõrguse korral kuni vee­rand 1.(2.) rinde kõrgusest. Alusmets koosneb varjutaluvatest põõsastest ja puuliikidest.
Laialehistes ja segametsades koosneb alusmets kõige sagedamini sarapuust, kikkapuust, türnpuust, kadakast, toomingast, pihlakast ja vaarikast, aga taigas kasvavad seal lepp, vaevakask ja kääbuspaju. Kirsskontpuu ja astelpõõsas kuuluvad samuti alusmetsa. Eestis on tavalised ka alusmetsakuused, mille tunnuseks on ladvakasvust pikemad viimase aasta külgoksad.
Alusmetsa jõuab palju vähem valgust kui puurindesse. Sellepärast peavad alusmetsa taimed varju taluma ja suutma fotosünteesida piiratud valgustuse tingimustes. Mõnd tüüpi lehtmetsades puhkevad puurindes lehed 1-2 nädalat hiljem kui alusmetsas ning see annab alusmetsa taimedele võimaluse lühikese aja jooksul täisvalguses fotosünteesida. Seda aega peavad alusmetsa taimed kasutama ka selleks, et toetada oma süsinikutasakaalu kogu aasta jooksul.
Alusmetsas on niiskus sageli suurem kui selle kõrval olevatel väludel. Puude võrad peavad kinni päikesekiirgust, mistõttu õhutemperatuur ja järelikult aurumine on alusmetsas väiksemad. 
Veekogude kallastel kinnistab alusmets oma juurestiku abil pinnast, takistades selle ärauhtumist.
Aegjärkne raie

Aegjärkne raie on üks turberaie alaliike, mille eesmärgiks on uue metsapõlve väljakasvatamine vana metsa turbe all. 
Aegjärkset raiet kasutatakse puistutes, kus lageraie on vastunäidustatud ja kus soovitakse säilitada olemasolevat antud kasvukohale sobivat elujõulist metsauuendust või kus on head eeldused elujõulise loodusliku uuenduse tekkeks. Aegjärkse raiega raiutakse puid järk-järgult kogu raielangi ulatuses hajusalt, esimeste raiejärkudega osa puid kasvama jättes, kusjuures raie teostatakse paarikümne aasta jooksul, Eesti oludes kahe kuni kolme võttega. Aegjärkne raie sobib peamiselt varjusallivate puuliikidega (Eesti oludes kuusk) uuenemiseks, sest ühtlase ülepinnalise harvendamise tulemusena ei pruugi esimese raiejärgu järel tekkida valgusnõudlikumate liikidega uuenemiseks sobivaid tingimusi.
Aegjärgse raie eeliseks on see, et see võib aidata kokku hoida metsakultiveerimise kulusid ning soodustada kohaliku genofondiga puude looduslikku uuenemist. Positiivseks võib lugeda ka seda, et aegjärkse raiega ei teki väga järsku üleminekut metsast lagedaks alaks, mis on teatud maastikuvaadetega harjunud inimestele vastuvõetavam kui väga järsk üleminek lageraie järel.
Aegjärkse raie puudusena muutub mets eriti pärast eelviimast raiejärku sageli väga tormihellaks ja seal võib esineda märkimisväärseid tormikahjustusi, eriti siis, kui metsa ei ole nooremas eas hooldus- ja harvendusraietega majandatud või kui tegemist on liigniiske kuusikuga. Viljakamates kasvukohatüüpides võib aegjärkne raie soodustada ka maapinna kamardumist, mis hakkab takistama metsauuenduse teket. Mitmes raiejärgus raiumine soodustab ka juuremädanike (eeskätt juurepess) levikut ning on majanduslikult ebaefektiivsem (sh põhjustab lageraiega võrreldes raiutud tihumeetri kohta suuremat keskkonnasaastamist). Aegjärgse raie puuduseks on ka see, et viimase raiejärguga kahjustatakse sageli olulisel määral esimese raiejärgu järel tekkinud metsauuendust.
Aegjärkset raiet on nimetatud ka hajaliraieks.
Vagit Alekperov

Vagit Alekperov (vene keeles Вагит Юсуфович Алекперов, aseri keeles "Vahid Yusuf oğlu Ələkbərov"; sündinud 1. septembril 1950 Bakuus) on Venemaa oligarh. Ta on naftafirma Lukoil juht ja suuromanik (osalus üle 20%).
Alekperovi isa oli aser, ema Tatjana, neiupõlvenimega Botšarova, kasaka päritolu, ametlikult venelane. Vagit oli pere viies laps. Naftaväljadel töötanud isa suri, kui Vagit oli 3-aastane. Ema kasvatas lapsed ise üles.
Alekperov on õppinud Aserbaidžaani Nafta- ja Keemiainstituudis, töötanud insenerina Kaspia ja Lääne-Siberi naftaväljadel. Aastatel 1985–1987 tegutses Bašnefti peadirektori esimese asetäitjana, 1987–1990 Kogalõmneftegazi peadirektorina.
Aastatel 1990–1992 oli Alekperov Nõukogude Liidu nafta- ja gaasitööstuse aseminister. Sel ajal liideti riigile kuuluvad naftafirmad Langepas, Urai ja Kogalõmneft Venemaa esimeseks vertikaalselt integreeritud riiklikuks energiaettevõtteks. Loodud suurfirma erastati ning Alekperovil õnnestus usaldusmeeste kaudu hankida ettevõttes suurosalus ja tõusta selle juhiks. Sel kohal töötab ta 1992. aastast tänapäevani.
Alekperovil on suured majanduslikud huvid ka Valgevenes. Talle kuulub seal suur ettevõte, mis tegeleb nafta hankimise, töötlemise ja ekspordiga, Valgevene suurim bensiinijaamade eraomanduses olev kett ja Novopolotskis olev ühisettevõte Naftane, mis toodab mootoriõlisid.
2004. aastal hindas Forbes tema varanduse väärtuseks 4,1 miljardit USA dollarit, millega ta oli Venemaa rikkuselt 10. inimene. 2009. aasta algul hindas Forbes tema varanduseks 7,8 miljardit dollarit, millega ta oli Venemaa rikkuselt kolmas inimene . Tal on head suhted Vladimir Putiniga. Ajakirja Forbes andmetel oli Alekperovi varandus 2014. aasta alguses 13,6 miljardit dollarit.
Alekperovil on teaduste kandidaadi kraad majanduses ja ta on Ülevenemaalise Ühiskondliku Organisatsiooni "Venemaa Loodusteaduste Akadeemia" tegevliige.
Alekperov on abielus. Abikaasa on Larissa Viktorovna. 1990. aastal sündis neil poeg Jussuf. Poeg lõpetas 2012. aastal Gubkini-nimelise Venemaa riikliku nafta- ja gaasiülikooli naftaväljade ekspluatatsiooni ja töötlemise erialal.
James Beckford

James Beckford (sündinud 9. jaanuaril 1975) on Jamaica kergejõustiklane (kaugushüppaja).
Isiklikku.
James Beckford on 183 cm pikk ja kaalub 73 kg.
Sotsiaalne konservatism

Sotsiaalseks konservatismiks nimetatakse poliitilist ideoloogiat ja/või vaateid moraalile, mis peavad oluliseks säilitada seda, milles nähakse ühiskonna traditsioonilisi väärtushinnanguid ja käitumisnorme.
Kristliku taustaga ühiskondades näeb sotsiaalne konservatism tavaliselt traditsioonilise peremudelina paljulapselist monogaamset abielu mehe ja naise vahel ning on homoseksuaalsuse, samasooliste partnerlusseaduste ja abortide vastu.
Erinevalt majanduskonservatiividest võivad sotsiaalkonservatiivid toetada riigi sekkumist majandusellu.
Eestis propageerivad sotsiaalset konservatismi üldprogrammiliselt erakond Eesti Kristlikud Demokraadid; pere- ja majanduspoliitiliselt Eestimaa Rahvaliit ning erakondadeväliselt Elukultuuri Instituut.
Elukultuuri Instituut

Elukultuuri Instituut (EKI) on sotsiaalset konservatismi esindav Eesti mõttekoda ja kirjastus. Instituut on asutatud 2007. aastal.
Instituudi enese sõnul on selle missioonis eriline tähtsus austuse süvendamisel inimelu vastu ning abielu ja perekonna kui inimese loomuliku füüsilise ja vaimse kasvamise keskkonna olulisuse rõhutamisel.
EKI on osa kristlikust kodanikuühendusest Miikaeli Ühendus.
7. aprillil 2008 avas Elukultuuri Instituut aborditeemalise infoportaali ABORT.EE
Nad on kirjastanud rea kristliku sisuga tõlkeraamatuid.
Det som engang var

"Det som engang var" ('see, mis ükskord oli') on Burzumi teine täispikk album. Kõik lood on lindistatud 1992. aasta aprillis Varg Vikernesi oma plaadifirmas Cymophane, kuid album ei ilmunud enne 1993. aasta augustit. Algseid, Cymophane'i plaadifirma kaudu välja antud plaate valmistati 950 eksemplari. Hiljem ilmus sama album plaadifirma Misanthropy Records kaudu.
Albumi kaanepilt on inspireeritud mängu "Advanced Dungeons &amp; Dragons" moodulist "The Temple of Elemental Evil".
Nimipinge

Nimipinge on elektrienergia allikate ja tarvitite puhul elektripinge väärtus, millel nad on ette nähtud normaalolukorras töötama. Nimipinge väärtused on enamasti standarditud, näiteks vahelduvvooluvõrkude pinged sisalduvad standardis EVS-EN 60038:2012.
Euroopas on madalpingelise vahelduvvoolu elektrivõrgu nimipinge efektiivväärtus 230 V (faasijuhi ja neutraaljuhi vahel) või 400 V (kahe faasijuhi vahel). Kuni 1987. aastani olid need nimipinged vastavalt 220 V ja 380 V.
Aske

"Aske" ('tuhk') on Burzumi ainus EP-album. 
"Dominus Sathanas" on lindistatud 1992. aasta aprillis, teised kaks lugu 1992. aasta augustis. Külalisesinejana mängib basskitarri Samoth ansamblist Emperor. Algselt DSP (Deathlike Silence Productions) poolt üllitatud plaadi andis hiljem välja ka Misanthropy Records.
Albumi kaanepildiks on foto kurikuulsa Fantofti püstpalkkiriku põlenud varemetest. Paljude arvates oli süütaja ja foto autor Varg Vikernes ise, kuid kohtus see tõendamist ei leidnud ning ta mõisteti õigeks.
Burzum (album)

"Burzum" on Burzumi samanimeline debüütalbum. Külalisesinejana mängib kaasa Euronymous Mayhem'ist.
Reims

Reims (hääldus: [ʁɛ̃s]) on linn Põhja-Prantsusmaal, Marne'i departemangu ja endise Champagne-Ardennei piirkonna keskus. Asub Vesle'i jõe ning Aisne'i ja Marne'i jõge ühendava kanali ääres.
Ajalugu.
Reimsi kohal oli alates 1. sajandi eKr alguses keltide asula Durocortorum. Pärast roomlaste vallutust nimetati linn "Civitas Remorumiks" ja sellest sai Belgica provintsi keskus. Hilisrooma ajal sai Reimsist piiskopilinn. Reimsi piiskoppide eelisõiguseks sai Prantsusmaa kuningate ametisse pühitsemine. 
Troyes' rahulepinguga 1420. aastal läks Reims Inglismaa valdusse.
Esimeses maailmasõjas sai rindejoone lähedal olnud linn tugevaid purustusi.
Vaatamisväärsused.
Linnas asuvad Reimsi katedraal, Püha Remigiuse kloostrikirik ja Tau palee kanti 1991. aastal UNESCO maailmapärandi nimistusse.
Reimsi katedraali hakati ehitama 1211. aastal.
Majandus.
Reims on tuntud šampanjatootmispiirkonna keskusena. Linnas on ka toiduainete- ja tekstiilitööstuse ettevõtteid.
Filosofem

"Filosofem" on Burzumi album, mis on lindistatud märtsis 1993. aastal, vahetult enne Varg Vikernes'i arreteerimist, kuid ilmus alles 1996. aasta alguses Misanthropy Records'i poolt. "Filosofem"'i menu oli "black metal" bändi kohta ennenägematu: ta jõudis isegi Inglismaa "indie" edetabelisse. Muusikaajakirjad, mis tavaliselt sedasorti plaatidest arvustusi ei kirjutanud, andsid talle väga positiivseid hinnanguid.
Albumi kaanepilt ning terve CD raamatu sisu on taas täis pilte norra kunstnikult Theodor Kittelsenilt.
Bar

Bar võib tähendada mitut asja:
Asulad.
Bar on mitme asula nimi. Suuremad neist on: 
Teised samanimelised asulad on:
Dauði Baldrs

"Dauði Baldrs"(Baldri surm) on Burzumi viies täispikk album, mis on lindistatud 1994–1995. Kogu muusika on tehtud süntesaatoriga ning erineb Burzumi eelnevatest albumitest täielikult. Ainult süntesaatorit kasutas Varg Vikernes sellepärast, et lindistamise ajal oli ta ikka veel vanglas ning seal ei olnud lubatud kasutada mitte ühtegi teist muusikariista.
Hliðskjálf

"Hliðskjálf" on Burzumi 1999. aastal ilmunud täispikk album. Varg Vikernes lindistas selle albumi vanglas, kasutades ainult süntesaatorit.
Angers

Angers on linn Prantsusmaal Pays de la Loire'i piirkonnas, Maine-et-Loire'i departemangu keskus. Asub Maine'i jõe ääres.
Ajalugu.
Angers'st on leitud 400 000 aasta vanune kivist tööriist. Väga palju on neoliitikumist pärinevaid arheoloogilisi leide. Keltide asula vallutasid roomlased, kes andsid linnale nimeks Juliomagus. 16. sajandini oli Anjou hertsogiriigi pealinn.
Angers' vanalinn kuulub UNESCO maailmapärandi nimistusse.
Angers' lossi hakati ehitama 11. sajandil. 13. sajandil sai see osaks linnamüürist koos 17 torniga.
Haridus.
Linnas on kaks ülikooli: 1373 asutatud katoliiklik Université Catholique de l'Ouest ja 1356 asutatud riiklik Angers' Ülikool. linnas asub ka École supérieure des sciences commerciales d'Angers.
Majandus.
Linnas toodetakse arvutustehnikat ja SCANIA veoautosid ja busse. Suurimad tööandjad on Angers' ülikooli kliinik ja Angers' linn.
Le Havre

Le Havre on sadamalinn Prantsusmaal Normandia piirkonnas Seine-Maritime'i departemangus. Asub La Manche'i väina ääres Seine'i jõe suudmes.
Linn kuulub 2005. aastast UNESCO maailmapärandi nimistusse.
Darkthrone

Darkthrone on 1986. aastal loodud Norra "heavy metal"'i ansambel.
Algselt oli bändi nimi Black Death ning selle muusikastiil "death metal". 1991. aastal hakati viljelema "black metal"'it, mille üks alustala ja väljakujundaja ansambel on.
Ajalugu.
Black Death.
Darkthrone'i eelkäija Black Deathi moodustasid 1986. aastal laulja ja trummar Gylve Nagell ja kitarrist Anders Risberget. Black Deathi esimene mõne looga demokassett "Trash Core", mis lindistati Anders Risberget vanemate maja pööningul, ilmus 1987. aastal. Sama aasta oktoobris ilmus ka teine demo "Black Is Beautiful". Selleks ajaks oli bändiga liitunud Ivar Enger, kes mängis teisel demol basskitarri.
Darkthrone.
Uus inimi Darkthrone oli inspireeritud Celtic Frosti laulu "Jewel Throne" sõnadest ja soovist tegeleda muusikaga tõsisemalt. Samal ajal võeti kasutusele pseudonüümid: Gylve Nagellist sai Fenriz ja Ivar Engerist Zephyrous. Anders Risbergeti osalus bändis hakkas tasapisi vähenema. 1988. aasta märtsis ilmus viie looga demo "Land of Frost", kus basskitarri mängib esimest korda Dag Nilsen ja kitarri Zephyrous.
1989. aastal liitus bändiga kitarrist Ted Skjellum, esinejanimega Nocturno Culto. 1989. aasta märtsis ilmunud demo "Thulcandra" ning sama aasta detsembris ilmunud "Cromlechi" salvestamisel Anders Risberget enam kaasa ei teinud. Samuti oli tagaplaanile jäänud Dag Nilsen. Demo "Cromlech" kaanel oli esimest korda see Darkthrone'i logo, mida ansambel kasutab siiani.
"Cromlechi" kuulis Inglismaa plaadifirma Peaceville Recordsi omanik Hammy, kes pakkus Darkthrone'ile lepingut nelja plaadi salvestamiseks. Sel ajal oli Peaceville Recordsil lepingud ka selliste nimekate "metal"it viljelevate ansamblitega nagu My Dying Bride, Anathema, Paradise Lost ja At the Gates.
Pärast 1990. aasta albumi "Soulside Journey" ilmumist oli bändi põhikoosseisu jäänud kolm liiget: Fenriz, Nocturno Culto ja Zephyrous. Kuigi Dag Nilsen aitas neid aeg-ajalt lindistustel ja esinemistel, ei ole teda enam plaatidel ära märgitud.
Ajaccio

Ajaccio on linn Prantsusmaal, Korsika piirkonna ja Corse-du-Sudi departemangu keskus. Asub saare läänerannikul Ajaccio lahe ääres.
Tänapäeva linna asutasid genovalased 1492. aastal. 1768. aastast kuulub Prantsusmaale.
Linnas on sündinud Napoleon Bonaparte ja poplaulja Alizée.
Linnas on Ajaccio Campo dell'Oro lennujaam. Ajacciol on raudteeühendus Bastia ja Calviga.
Soulside Journey

"Soulside Journey" on debüütalbum Norra bändilt Darkthrone. See on nende esimene ning ainus "death metal" stiilis album.
Alençon

Alençon on linn Loode-Prantsusmaal Normandia piirkonnas, Orne'i departemangu keskus. Asub Sarthe'i jõe ääres.
Alençon rajati arvatavasti 4. sajandil. Keskajal oli linn krahvkonna, 1414. aastast hertsogiriigi keskus.
Alençon sai tuntuks pitsivalmistamise keskusena. 19. sajandi lõpus sai linnast trükitööstuse keskus, tänapäeval on oluline majandusharu plastitootmine.
Total Death

"Total Death" on Norra "black metal"'i ansambli Darkthrone kuues täispikk album. Album on eriline selle poolest, et Darkthrone'i põhiline laulusõnade kirjutaja Fenriz pole siin esindatud ühegi looga. Kõik laulusõnad on kirjutanud Nocturno Culto ja teised kuulsad Norra "black metal"'i bändi liikmed.
Lood albumil.
2., 3., 5., 7. loo sõnad ja muusika on kirjutanud Nocturno Culto.
Moonfog Productions

Moonfog Productions (aastani 2000 Moonfog Records) on Norra plaadifirma, mille asutasid Satyriconi liider Satyri ja Tormod Opedal. 
Täpne asutamisaeg on teadmata, kuid oletatakse, et see oli seotud Satyriconi debüütalbumi "Dark Medieval Times" ilmumisega 1993. aastal. Kodulehel on märgitud asutamisajaks 1992. aasta, kuid puuduvad märkmed ühegi teise plaadi avaldamise kohta enne Satyriconi albumit. Moonfog Productions on spetsialiseerunud "black metal"'i bändidele.
Daniel Inouye

Daniel Ken Inouye [in'ouei] (jaapani 井上 建 Inoue Ken; 7. september 1924 Honolulu – 17. detsember 2012) oli jaapani päritolu USA poliitik. Ta kuulus Demokraatlikku Parteisse ja alates 1963. aastast Ameerika Ühendriikide Kongressi ülemkotta Senatisse. Temast sai esimene jaapanlasest USA kongresmen 1959. aastal, kui Hawaii sai USA osariigiks. 
Pärast Robert Byrdi surma 28. juunil 2010 sai temast Senati president "pro tempore".
Virpazar

Virpazar on küla Montenegros Bari vallas. See asub Crmnica jõe ääres, mis suubub lähedalasuvasse Shkodëri järve.
Balti Ajaloo Komisjon

Balti Ajaloo Komisjon (saksa keeles "Baltische Historische Kommission"; lühend BAK või BHK) on Saksamaal tegutsev Baltikumi (peamiselt Eesti ja Läti) ajaloost huvitunud ajaloolasi koondav vabatahtlik ühendus.
Komisjon asutati 8. septembril 1951. aastal Göttingenis ametlikult Johann-Gottfried-Herders-Forschungsrati allorganisatsioonina, ehkki tegelikult on BAK oma tegevuses sellest sõltumatu. Komisjoni eelkäijaks võib lugeda 1947. aastal alguse saanud iga-aastaseid balti (baltisaksa) ajaloolaste kohtumispäevi ("Baltische Historikertreffen"), kus peeti ettekandeid ning arutleti uute uurimisülesannete üle. Nende peamine eestvedaja Reinhard Wittram sai ka BAK-i esimeseks esimeheks, kelleks ta jäi kuni oma surmani 1973. aastal. Seejärel oli esimeheks Georg von Rauch, 1979–2007 Gert von Pistohlkors ning 2007–2023 Matthias Thumser. Praegu juhib komisjoni Karsten Brüggemann.
Komisjoni kuuluvad nii baltisakslased, nende järeltulijad kui ka Baltikumi ajaloost huvitatud (riigi)sakslased. Viimasel ajal on viimaste osakaal tunduvalt kasvanud, sest baltisaksa ajaloolased on kas surnud või pensionile läinud. Kirjasaatja- ehk korrespondentliikmetena on BAK-i kuulunud ka Eesti ja Läti ning teistegi maade ajaloolasi. Viimasel ajal on suurem osa neist arvatud tegevliikmete hulka.
BAK tegeleb peamiselt Baltikumi keskaja uurimisega, eriti Saksa-Balti suhete ning poliitilise ajalooga. Siiski uuritakse aga hilisemaid ajajärke ning teisi valdkondi. Välja antakse publikatsioonisarju ning toetatakse oma liikmete ajaloouurimuste avaldamist. BAK korraldab ka mitmeid konverentse.
Liikmeskond.
Balti Ajaloo Komisjoni kuulub 2017. aasta augusti seisuga 104 tegevliiget ja 32 kirjavahetajaliiget.
Auliikmed.
Balti Ajaloo Komisjon auliikmeteks on valitud neli ajaloolast:
Matthias Thumser

Matthias Thumser (sündinud 24. septembril 1953 Hofis) on saksa ajaloolane, Balti Ajaloo Komisjoni esimees alates 2007. aastast.
Thumser õppis ajalugu, germanistikat ja geograafiat Würzburgis, 1986. aastal sai ta doktorikraadi Otto Meyeri juhendamisel. 1992. aastal habiliteerus ta Marburgi ülikoolis.
Alates aastast 1997 kuni emeriteerumiseni 2018. aastal oli Thumser Berliini Vaba Ülikooli Friedrich Meinecke instituudi kõrg- ja hiliskeskaja ajaloo professor.
Thumseri uurimisaladeks on paavstlus, Rooma ja Kesk-Itaalia keskajal; kirjakultuur hiliskeskajal; Liivimaa keskajal ning Lõuna-Saksa varahumanism. Ta on ka "Liv-, est- und kurländisches Urkundenbuchi" I seeria puuduolevate köidete (13.–16. köide, mis katavad ajavahemiku 1472–1494; 13. ja 14. köide ilmusid vastavalt 2018. ja 2019. aastal) koostamisega tegeleva uurimisprojekti juht.
Soonteta taimed

Soonteta taimed ehk alamad taimed on üldnimetus taimedele (kaasa arvatud rohevetikad), kellel puudub juhtkudede süsteem (ksüleem ja floeem). Ehkki soonteta taimedel puuduvad need kindlad koed, on mõnel selle rühma taimedel arenenud spetsiaalsed koed, mille ülesandeks on vee transport.
Soonteta taimedel puuduvad juured, tõelised varred või lehed, kuna nende organitega iseloomustatakse soontaimi. 
Soonteta taimede hulka arvatalse kõik sammaltaimed. Helviksammaltaimede sagarad (ümarad osad) võivad küll meenutada lehte, kuid botaaniliselt neid lehtedeks ei loeta, sest neis puuduvad floeem ja ksüleem.
Soonteta taimede seas eristatakse mõnikord rakise ehk tallusega taimi, nimetades neid tallofüütideks ehk rakistaimedeks.
Ajalugu ja süstemaatiline üksus.
Soonteta ehk alamaid taimi on varem käsitletud ka süstemaatikaüksusena, hõlmates vetikaid (eeskätt rohevetikaid) ja sammaltaimi. Nimetust "alamad taimed" on mõnikord kasutatud ka sõnajalgtaimede puhul, pidades siis kõrgemateks seemnetaimi.
Aleksander Loit

Aleksander Loit (5. augustini 1936 Aleksander Sitan; 11. juuni 1925 Pärnu – 16. jaanuar 2021 Uppsala) oli eesti päritolu Rootsi ajaloolane.
Loit sündis sõjaväeametnik Heinrich Siitani (alates 1936. aastast Hendrik Loit) peres. 1944. aasta märtsis lõpetas ta Tallinna 2. Gümnaasiumi.
Aastatel 1943–1944 kuulus ta Saksa lennuväe õhuvaatlejate üksusse. Aastal 1944 põgenes ta paadiga Rootsi, randudes 25. septembril Ojamaal.
1945. aastal asus ta õppima Uppsala Ülikoolis, mille ta lõpetas 1950. aastal ajaloolasena. 1955. aastal sai ta litsentsiaadikraadi ning asus seejärel tööle ülikooli õppejõuna, tema õpilaste hulka kuulus ka tulevane kuningas Carl XVI Gustaf. 1975. aastal sai Loit doktorikraadi, tema väitekirja teemaks oli "Võitlus feodaalrendi ümber. Reduktsioon ja domeenipoliitika Eestimaal 1655–1710". Tööd hinnati Uppsala Ülikooli auhinnaga "Gejierska priset" ning ta sai dotsendiks, 1981. aastal professoriks, tegutses järgnevalt Stockholmi ülikooli professorina.
Samal aastal sai temast ka Balti uurimiskeskuse juhataja, kellena ta asus toimetama teadusväljaannete sarja "Studia Baltica Stockholmiensia" (selle 26 köidet ilmusid 1985–2006, Loit toimetas neist pooled). Loit edendas juba varasemast ajast, Balti Instituudi juhatuse liikmena (1970–1996) sidemeid Eesti, Läti ja Leedu ajaloolastega. 1980. aastatest kuni pensionile siirdumiseni 1993. aastal korraldas Loit mitmeid teaduskonverentse, kuhu kutsuti esinema ka Baltikumi teadlasi. 
Loit tegeles peamiselt 17. sajandi Eesti ja Rootsi ajaloo uurimisega. Samas uuris ta ka 20. sajandi alguse Eesti ja Rootsi vahelisi suhteid, aga ka Baltisaksa rüütelkondade tegevust Eesti Vabariigi iseseisvuse väljakuulutamisel.
Loit oli tegev nii väliseesti kui ka Eesti ajaloo- ja teadusorganisatsioonides.
John Lubbock

John Lubbock, neljas baronet ja esimene parun Avebury (30. aprill 1834 – 28. mai 1913), oli inglise arheoloog, etnoloog, pankur ja poliitik.
Aastatel 1865–1900 oli ta Suurbritannia parlamendi liige Liberaalse Partei saadikuna. 1900. aastal sai temast koos parunitiitli saamisega ka parlamendi Ülemkoja eluaegne liige.
Lubbock on peamiselt tuntud 1865. aastal ilmunud raamatu "Pre-historic Times, as Illustrated by Ancient Remains, and the Manners and Customs of Modern Savages" autorina, kus ta unilineaarse evolutsiooniteooria pooldajana väidab, et inimühiskondade arengu kiirus sõltub looduslikest tingimustest, eriti klimaatilistest oludest, kuid nende areng on põhimõtteliselt ühesugune. Ent Lubbocki arvates toimub ühiskondade vahel ka pidev konkurents, kus paremini kohanevad jäävad ellu ja arenevad edasi, teised aga hävivad või känguvad. Ühiskondade arengutase ja -kiirus mõjutavat otseselt ka inimeste bioloogilist võimekust, nõnda et primitiivsele tasemele jäänud inimühiskondade liikmed on tema arvates füüsiliselt ja intellektuaalselt alaväärtuslikud, samas kui kõrgeimal arengutasemel oleva Lääne ühiskonna liikmed on ka looduslike annete poolest teistest üle. See tagab tema nägemuse järgi neile mõistagi edemuse kõigi teiste ühiskondade suhtes ning nõnda ennustab ta oma raamatus Lääne tsivilisatsioonile suurimat ja parimat õitsengut. 
Lubbocki vaated olid tugevalt mõjustatud tema hea tuttava Charles Darwini evolutsiooniteooriast, eriti selle põhjal kujunenud sotsiaaldarvinismist. Samas raamatus võtab Lubbock esmakordselt kasutusele ka mõisted "paleoliitikum" ja "neoliitikum".
Jekaterina Jurjeva

Jekaterina Valerjevna Jurjeva (vene keeles "Екатерина Валерьевна Юрьева;" sündinud 11. juunil 1983 Tšaikovskis Permi oblastis) on endine Venemaa laskesuusataja, Venemaa teeneline meistersportlane.
Jurjeva debüteeris maailma karikasarjas 2004–2005 hooajal. Siis tuli Jurjeval oodata ligi paar aastat, enne kui sai uuesti rahvusvahelisel areenil võistelda, kuna Venemaa naislaskesuusatajatele vähendati dopingu kasutamise pärast osalevate sportlaste arvu rahvusvahelistel võistlustel. Uuesti osales ta MK-võistlustel 2006–2007 hooajal. Esimese poodiumikoha sai ta MK-etapil 2007. aasta 2. märtsil Lahtis, kui sai 10 km sprindis kolmanda koha. Esimene võit tuli sama aasta 13. detsembril Poljukas, kui ta tõusis poodiumi kõrgemale astmele 15 km eraldistardiga sõidus.
2008. aasta maailmameistrivõistlustel Östersundis tõusis Jurjeva 7,5 km sprindi tulemuste põhjal 10 km jälitussõiduks saadud üheksandast stardikohast puhta laskmise tulemusel finišis teiseks, kaotades maailmameistriks tulnud Andrea Henkelile 20,5 sekundit. 15 km eraldistardiga sõidus lasi ta ka puhtalt ja tuli maailmameistriks rohkem kui minutilise eduga Martina Glagowi ees. Kolmas medal nendel võistlustel tuli 12,5 km ühisstardiga sõidus, kus ta tegi kaks möödalasku ning sai pronksmedali Magdalena Neuneri ja Tora Bergeri järel.
Jekaterina Jurjeva on sportlaskarjääri jooksul kaks korda (2009 ja 2013) jäänud vahele dopingu kasutamisega.
Dopinguskandaalid ja karjääri lõpetamine.
Jekaterina Jurjeva hoidis naiste maailma karikasarja üldarvestuses esikohta, kui 2008. aasta detsembris Östersundi MK-etapi järel temalt võetud dopinguproov osutus positiivseks. 13. veebruaril 2009 kinnitas Rahvusvaheline Laskesuusatamise Liit (IBU) kolme Vene laskesuusataja Jekaterina Jurjeva, Dmitri Jarošenko ja Albina Ahhatova vahelejäämist dopinguga. Karistuseks määrati kaheaastane võistluskeeld. Pärast keeluperioodi lõppu 2010. aasta detsembris naasis Jurjeva võistlusradadele. 2013. aasta detsembris antud võistlusväline dopinguproov osutus positiivseks, mistõttu teatas Jurjeva karjääri lõpetamisest veebruaris 2014. Korduva dopingukasutuse tõttu määrati 2014. aastal Jurjevale kaheksa-aastane võistluskeeld.
Kerttu Tänav

Kerttu Tänav (sündinud 5. mail 1986 Tartus) on eesti võistlustantsija. Ta võitis 2007. aasta saate "Tantsud tähtedega", kus ta tantsis koos Koit Toomega.
15 aastat hiljem, 6. novembril 2022 tantsis Kerttu koos Ragnar Klavaniga saates “Tantsud tähtedega”.
Narva lahing

Narva lahinguks või Narva piiramiseks kutsutakse mitut lahingut:
Pukamäe

Pukamäe on küla Rapla maakonna Kohila vallas. 
Küla eraldati Lohu külast valitsuse otsusega 11. veebruaril 2008. 
Külas asuvad Lohu allikad.
Dirty Devili jõgi

Dirty Devil on jõgi Põhja-Ameerikas Ameerika Ühendriikide lääneosas. Jõgi algab Colorado platoolt, voolab valdavalt itta ja kagusse. Suubub paremalt Coloradosse.
Pikkus 129 km.
Mitrovicë

Mitrovicë (serbia keeles Kosovska Mitrovica) on linn Kosovos, Mitrovica rajooni halduskeskus.
Linna lõunaosas on enamuses albaanlased, põhjaosas serblased. Kogukondi eraldab Ibari jõgi. Linn on Põhja-Kosovo serblaste enklaavi keskus.
Thomas Nagel (jalgpallur)

Thomas Nagel (sündinud 1956) on endine taani jalgpallur. 
Tema karjäär algas AGF-is. Hiljem mängis ta ühe hooaja Inglismaa klubis Fulham FC.
Ta mängis 1981–1983 neli korda Taani jalgpallikoondises.
Goatlord

"Goatlord" on Norra "black metal"'i bändi Darkthrone demode kogumik. Kuigi album anti välja alles 1997. aastal, on enamik lugusid sisse mängitud kahe esimese albumi ("Soulside Journey" ja "A Blaze in the Northern Sky") vahepealsel perioodil, aastatel 1990–1991. 1994. aastal lisas Fenriz lugudele sõnad ja laulis need ka sisse. Plaadi hilise ilmumise põhjuseks oli asjaolu, et Darkthrone oli "death metal"'i stiili "black metal"'i vastu vahetanud ning need lood oli kunagi välja praagitud.
Ravishing Grimness

"Ravishing Grimness" on Norra "black metal"'i bändi Darkthrone seitsmes täispikk album.
Plaguewielder

"Plaguewielder" on Norra "black metal"'i bändi Darkthrone kaheksas täispikk album, mis ilmus 2001. aastal.
Hate Them

"Hate Them" on Norra "black metal" bändi Darkthrone üheksas täispikk album.
Sardonic Wrath

"Sardonic Wrath" on Norra "black metal"'i bändi Darkthrone kümnes täispikk album.
The Cult Is Alive

"The Cult Is Alive" on Norra "black metal"'i bändi Darkthrone üheteistkümnes täispikk album. 
See album on teine oluline muusikaline stiili muutus bändil pärast "death metal"'ilt üleminekut "black metal"'ile. Kuigi "black metal"'i joon on lugudes äratuntav, on sama teravalt kuulda ka "crust punk"'ile nii omapäraseid jooni.
F.O.A.D.

"F.O.A.D." ("Fuck Off and Die") on Norra "black metal" bändi Darkthrone kaheteistkümnes täispikk album.
Panzerfaust (album)

"Panzerfaust" on Norra "black metal" bändi Darkthrone viies täispikk album. Esimene album pärast Peaceville Recordsist lahkumist ning esimene Moonfog Productionsi all. Seda albumit on kehva heli pärast tihti kritiseeritud. Vokaal on ülemäära vali, varjates kogu ülejäänud muusika. Paljude arvates on see plaat ilmselgelt mõjutatud Celtic Frosti loomingust.
Transilvanian Hunger

"Transilvanian Hunger" on Norra "black metal" ansambli Darkthrone neljas täispikk album. 
See on esimene album ilma kitarrist Zephyrouseta. Tema töö võttis üle Nocturno Culto. Fännide seas on albumi kohta kahte sorti arvamusi. Ühed arvavad, et see on nii vilets, et ei kannata mitte mingisugust kriitikat. Teised, aga arvavad, et hoolimata sellest, et lood salvestati ja album anti välja kiirustades, on tulemus selle kohta super.
Under a Funeral Moon

"Under a Funeral Moon" on Norra "black metal"'i ansambli Darkthrone kolmas täispikk album. Seda peetakse bändi esimeseks täielikult stiilipuhtaks "black metal"'i albumiks. Eelmine album "A Blaze in the Northern Sky" sisaldas veel "death metal'ile omaseid elemente.
A Blaze in the Northern Sky

"A Blaze in the Northern Sky" on Norra "black metal" bändi Darkthrone teine täispikk album. Peale selle albumi ilmumist lahkub bändist Dag Nilsen. Hoolimata selles, et seda peetakse Darkthrone esimeseks "black metal"i albumiks ei ole ta päris stiilipuhas, sisaldades palju "death metal"ile iseloomuliku.
Harry Potter ja saladuste kamber (film)

"Harry Potter ja Saladuste kamber" (ingl "Harry Potter and Chamber of Secrets") on inglise kirjaniku J. K. Rowlingu samanimelise raamatu järgi tehtud film, mille valmistas filmistuudio Warner Bros.. Film esilinastus 2002. aastal ja on seitsmeosalise Harry Potteri filmide sarja teine osa. Sellele eelnev osa on "Harry Potter ja Tarkade kivi" ja järgnev osa "Harry Potter ja Azkabani vang".
Prizren

Prizren on elanike arvult teine linn Kosovos. Linn on Prizreni ringkonna halduskeskus, mida ajalooliselt teatakse kui albaania rahvusluse hälli.
Ajalugu.
Ptolemaios mainis enda kaardikogumikus "Geographia" rooma leegionäride rajatud asundust Therandat juba 2. sajandil. 
5. sajandil mainib Prokopios sama kohta kui Petrizênit. Võimalik on tuletis vanaserbiakeelsest sõnast Призрѣти, mis tähendab kaugelt märgatavat kindlust.
Konstantin Jireček järeldas Dimítrios Komatinosele (13. sajandi Ohridi peapiiskop) toetudes, et linn oli kirdepoolseim albaanlaste asundus enne lõunaslaavlaste ekspansiooni.
Ferizaj

Ferizaj (serbia Урошевац) on linn Kosovos. 
Linnas asub USA sõjaväebaas Camp Bondsteel.
Fushë Kosovë

Fushë Kosovë on linn Kosovos. 
Fushë Kosovë ümbruses peeti 1389. aastal Kosovo lahing.
Leopard (heraldika)

Leopard ehk lion passant guardant on heraldikas kasutatav tavaskujund.
Leopardiks nimetatakse sammuvat ja otsavaatavat lõvi. Selle terminiga eristatakse teda tagajalgadel seisvast (ründavast) lõvist ("lion rampant").
Heraldilise lõvi teeb leopardiks eelkõige selle peaasend. Sammuvat kehaasendit nimetatakse leopardseks.
Terminit leopard tunti juba 12. ja 13. sajandil vanaprantsusekeelsetes vapikirjeldustes. Kui lõvi piktograafiliseks prototüübiks oli algselt lakata emalõvi, siis leopardi kujutati isalõvina. Leopardi kasutamine oli arvatavasti seotud vajadusega ühel vapikilbil esitada mitut kuningavõimu sümboliseerivat lõvi. Vanimad leopardidega vapid kuulusid Inglise ja Taani kuningale.
Mõnede riikide vapil kujutatakse ka tegelikku leopardi (loomaliik "Panthera pardus").
Tambet Tuisk

Tambet Tuisk (sündinud 23. mail 1976) on eesti näitleja.
Elukäik.
Tuisk on lõpetanud 1994. aastal Pärnu 6. Keskkooli ja õppinud aastatel 1995–1996 Tallinna Pedagoogikaülikoolis raadiorežiid. 2000. aastal lõpetas Tuisk Eesti Muusikaakadeemia Kõrgema Lavakunstikooli (juhendaja Ingo Normet, XIX lend).
Pärast keskkooli töötas Tuisk lühikest aega Pärnu Päikeseraadios. Näitlejana oli tema esimene töökoht Vanemuise teater (2000–2005). Aastatel 2005–2012 töötas ta teatris NO99, hiljem on olnud vabakutseline. 
Pärast edukat osatäitmist Saksa-Eesti filmis "Polli päevikud" (2010) pakkus Tuisule oma teeneid üks Saksamaa filminäitlejate agentuur, misjärel ta ongi keskendunud peamiselt filmirollidele.
Ta on esinenud raadio lugemistundides ja kuuldemängudes ("Palju õnne argipäevaks!", 2005; "Asjad", 2015; "Üks päev Mati Alaveri elus", 2020, lavastaja). Juhtinud telesaatesarju ("8 mm ELU", 2014–2015) ja auhinnagalasid ("Aastahitt" 2010; "Spordiaasta tähed", 2010–2013; "Eestimaa õpib ja tänab", 2013), lisaks tegutsenud õhtujuhina. 
Tambet Tuisk on Eesti Teatriliidu ja Eesti Näitlejate Liidu liige (2000) ning Euroopa Filmiakadeemia liige (2009).
Ta on 2017. aastast Tartu Ülikooli Viljandi kultuuriakadeemia näitlejaõppe eriala õppejõud ning 2024. aastast Eesti Muusika- ja Teatriakadeemia lavakunstikooli 33. lennu erialaõppejõud.
Ta on telesarja "" audiovisuaalne režissöör ja kaasstsenarist.
Ta on alates koroonapandeemia ajast lugenud sisse audioraamatuid, sealhulgas "Anna O" (Matthew Blake), "Juudi jutud ja legendid" (Stefan Zweig).
Isiklikku.
Tambet Tuisu vanemad olid Sirje ja Rein ning tal on vanem vend Toomas. 
Tema abikaasa on olnud näitleja Piret Simson. Kaheksa aastat kestnud abielu lahutati 2006. aastal, poeg Taavet jäi ema kasvatada.
Tambet Tuisu elukaaslane on tantsija ja koreograaf Arolin Raudva, neil on 2022. aastal sündinud tütar.
Tele2

Tele2 on Rootsi päritolu 1993. aastal asutatud rahvusvaheline telekommunikatsioonikontsern, mis tegutseb ka Eestis (Tele2 Eesti).
Ettevõtte peakontor asub Rinkeby-Kista piirkonnas Stockholmis. Ettevõttes töötab 2021. aasta seisuga üle 4500 inimese.
Lisaks Rootsile tegutseb Tele2 ka Eestis, Lätis, Leedus ja Saksamaal. Varem on tegutsetud näiteks Venemaal (kuni 2013), Hollandis (kuni 2018), Austrias (kuni 2018), Horvaatias (kuni 2019) ja Kasahstanis (kuni 2019).
Ettevõtte aktsiad on noteeritud Stockholmi börsil ja selle suurim osanik on Rootsi investeerimisfirma Kinnevik.